KIRJALLINEN KYSYMYS E-2722/02

esittäjä(t): Peter Skinner (PSE) ja Helle Thorning-Schmidt (PSE) komissiolle

(30. syyskuuta 2002)

Aihe: Neuvoston direktiivi 1999/38/EY ja puun lisäaineita koskevien lisätutkimusten tarve

Neuvosto on antanut direktiivin 1999/38/EY(1), jossa kaikki kovapuut luokiteltiin työpaikoilla syöpää aiheuttaviksi materiaaleiksi. Puunkäsittely- ja puunjalostusalalla työskentelevät henkilöt altistuvat kuitenkin yhä edelleen puupölylle, millä on heidän terveyttään vahingoittavia vaikutuksia. Nämä vaikutukset on eritelty ammattitautien eurooppalaisessa luettelossa 304.03 ja 305.01 ja muuallakin. Ennen kaikkea on useissa epidemiologisissa tutkimuksessa osoitettu tiettyjen puupölylajien voivan aiheuttaa tietynlaisia kasvaimia. Karsinogeenista tekijää ei kuitenkaan vielä tunneta tarkasti.

Viime vuosina on tieteellisissä tutkimuksissa kiinnitetty huomiota myös niihin kemikaaleihin, joita puuhun lisätään sen elinkaaren aikana. Muun muassa Heidelbergin syöpätutkimuslaitos havaitsi merkkejä siitä, että puunjalostusteollisuuden työntekijät altistuvat puupölyn lisäksi myös puun sisältämille kemikaaleille (kromaatille), jotka myöhemmin tunkeutuvat ihmiselimistöön puupölyn välityksellä(2). Lisäksi kierrätyspuun lisääntyneen käytön kautta yhä enemmän kemikaaleja päätyy puunkäsittelyalan pariin.

Edellä mainitut tutkimukset osoittavat, että monet tekijät sisältävät riskejä puun kanssa tekemisiin joutuville työntekijöille. Tämä on hälyttävää myös sen vuoksi, että suuri osa Heidelbergin tutkijoiden tarkastelemista puunäytteistä sisälsi kromaatteja, vaikka niiden piti olla käsittelemätöntä puuta. Tämä herättää kysymyksen: missä puuaineksen kasvu-, kaato- tai käsittelyvaiheessa kemikaalit ilmestyivät puuhun? Se on voinut tapahtua esimerkiksi metsänhoitotoimien yhteydessä.

Mitä tietoja komissiolla on ei-toivottujen kemikaalien ilmestymisestä sahatavaraan ja puutuotteisiin puun kasvu-, kaato- ja käsittelyvaiheen aikana?

Yhtyykö komissio näkemykseen, jonka mukaan on tarpeen ryhtyä ennalta ehkäiseviin toimiin niin puupölylle altistumisen kuin puuhun lisätyille kemikaaleille altistumisen torjumiseksi?

Yhtyykö komissio siihen työntekijöiden tehokasta suojelemista koskevaan näkemykseen, jonka mukaan on tarpeen tehdä lisätutkimuksia niistä eri vaaroista ja aineista, joille puunjalostusalan työntekijät altistuvat?

(1) EYVL L 138, 1.6.1999, s. 66.

(2) R.G. Klein et al: Carcinogenicity essays of wood dust and wood additives in rats exposed to long-term inhalation. Springer Verlag 2001 Saksa.

Anna Diamantopouloun komission puolesta antama vastaus

(31. lokakuuta 2002)

Komissio on tietoinen työpaikoilla tapahtuvasta yhteisaltistuksesta puupölylle ja kemikaaleille, kuten puun sisältämille lisäaineille, suoja-aineille tai liimoille. Työperäisen altistuksen raja-arvoja käsittelevä tiedekomitea käsitteli tätä kysymystä äskettäisessä puupölyä koskevassa arvioinnissaan. Komitean johtopäätös oli, että käytettävissä olevat kokeista saadut tiedot ovat hyvin puutteellisia, eikä niiden avulla voida arvioida tieteellisesti sitä, miten kemikaaleja sisältävälle puupölylle altistuminen vaikuttaa ihmisiin.

Käytettävissä olevien tieteellisten todisteiden mukaan työntekijöitä voidaan suojella tehokkaasti soveltamalla ennaltaehkäiseviä toimia, jotka mainitaan työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annetussa neuvoston direktiivissä 98/24/EY(1) ja työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annetussa neuvoston direktiivissä 90/394/EY(2), sellaisina kuin ne ovat muutettuina 27 päivänä kesäkuuta 1997 annetulla neuvoston direktiivillä 97/42/EY(3) ja 29 päivänä huhtikuuta 1999 annetulla neuvoston direktiivillä 1999/38/EY. Tämä ei kuitenkaan estä suorittamasta lisätutkimuksia tai mukauttamasta lainsäädäntöä, mikäli uudet tutkimustulokset sitä edellyttävät.

Tässä yhteydessä komissio on ilmoittanut tiedonannossaan Työn ja yhteiskunnan muutoksiin sopeutuminen: Yhteisön uusi työterveys- ja työturvallisuusstrategia vuosiksi 20022006(4), että se aikoo ehdottaa syöpävaaraa aiheuttavia aineita koskevan direktiivin soveltamisalan laajentamista.

Lisäksi kaikki puun suojaamiseen käytetyt kemialliset aineet kuuluvat biosidituotteiden markkinoille saattamisesta 16 päivänä helmikuuta 1998 annetun parlamentin ja neuvoston direktiivin 98/8/EY(5) soveltamisalaan. Direktiivissä säädetään, että markkinoille voidaan saattaa vain hyväksyttyjä biosidituotteita, joilla ei ole ihmisten terveyteen tai ympäristöön sellaisia vaikutuksia, joita ei voida hyväksyä. Kaikkien biosidituotteissa nykyisin käytettävien tehoaineiden vaikutukset ihmisten terveyteen tai ympäristöön arvioidaan perusteellisesti kymmenvuotisessa työohjelmassa.

Puunsuoja-aineet kuuluvat niihin tuotetyyppeihin, joiden arviointia pidetään ensisijaisen tärkeänä. Aineiston on oltava valmiina 28. maaliskuuta 2004 mennessä. Suoritettaviin arviointeihin sisältyy myös puunsuoja-aineiden käytön arviointi, jossa otetaan huomioon kaikki joko puunsuoja-ainetta tai sillä käsiteltyä puuta koskevat olennaiset tuotantoon tai käsittelyyn liittyvät kysymykset.

(1) EYVL L 131, 5.5.1998.

(2) EYVL L 196, 26.7.1990.

(3) EYVL L 179, 8.7.1997.

(4) KOM(2002) 118 lopullinen.

(5) EYVL L 123, 24.4.1998.